

LATVIJAS REPUBLIKAS

DAUGAVPILS PILSĒTAS DOME

Reģ. Nr. 90000077325, K. Valdemāra iela 1, Daugavpils, LV-5401, tālrunis 65404344, 65404346, fakss 65421941

e-pasts: info@daugavpils.lv www.daugavpils.lv

**LĒMUMS**

Daugavpilī

2015.gada 30.aprīlī Nr.**173**

(prot.Nr.**9**, **3**.§)

**Par jauniešu Zinātkāres centra „Zili Brīnumi” izveidošanu un deleģēšanas līguma ar biedrību “Vidzemes inovāciju un uzņēmējdarbības centrs” noslēgšanu**

Saskaņā ar likuma ,,Par pašvaldībām” 15.panta pirmās daļas 4.punktu, viena no pašvaldības autonomajām funkcijām ir gādāt par iedzīvotāju izglītību (iedzīvotājiem noteikto tiesību nodrošināšana pamatizglītības un vispārējās vidējās izglītības iegūšanā; pirmsskolas un skolas vecuma bērnu nodrošināšana ar vietām mācību un audzināšanas iestādēs; organizatoriska un finansiāla palīdzība ārpusskolas mācību un audzināšanas iestādēm un izglītības atbalsta iestādēm u.c).

Saskaņā ar likuma „Par pašvaldībām” 15.panta pirmās daļas 10.punktu, viena no pašvaldības autonomajām funkcijām ir sekmēt saimniecisko darbību attiecīgajā administratīvajā teritorijā, rūpēties par bezdarba samazināšanu.

Pašvaldības kompetence jaunatnes politikas nozarē ir noteikta Jaunatnes likuma 5.pantā. Jaunatnes likuma 5. panta otrās daļas 4.punkts nosaka, ka pašvaldība ir tiesīga izveidot jauniešu centru, kura mērķis ir veicināt pašvaldības jauniešu iniciatīvas, līdzdalību lēmumu pieņemšanā un sabiedriskajā dzīvē, savukārt 8.panta trešā daļa nosaka, ka Valsts un [pašvaldības](http://www.l2d.lv/l.php?doc_id=57255) pēc iespējas atbalsta jauniešu brīvā laika lietderīgai izmantošanai nepieciešamās vides attiecīgu pielāgošanu.

Saskaņā ar likuma „Par pašvaldībām” 7.panta otro daļu, šā likuma 15.pantā paredzēto funkciju izpildi organizē un par to atbild pašvaldības, šo funkciju izpilde tiek finansēta no attiecīgās pašvaldības budžeta, ja likumā nav noteikts citādi; saskaņā ar likuma „Par pašvaldībām” 15.panta ceturto daļu no katras autonomās funkcijas izrietošu pārvaldes uzdevumu pašvaldība var deleģēt privātpersonai vai citai publiskai personai, pārvaldes uzdevuma deleģēšanas kārtību, veidus un ierobežojumus nosaka Valsts pārvaldes iekārtas likums.

Saskaņā ar Valsts pārvaldes iekārtas likuma 40.panta pirmo un otro daļu, privātpersonai pārvaldes uzdevumu var deleģēt ar līgumu, ja tas paredzēts ārējā normatīvajā aktā, ievērojot šā likuma 41.panta otrās un trešās daļas noteikumus, un pārvaldes uzdevumu var deleģēt vienīgi tad, ja pilnvarotā persona attiecīgo uzdevumu var veikt efektīvāk.

Biedrība “Vidzemes inovāciju un uzņēmējdarbības centrs”, reģistrācijas Nr.40008169402 (turpmāk – Biedrība), ir dibināta 2010. gada 13.decembrī un 2011.gada 2.martā tai piešķirts sabiedriskā labuma organizācijas statuss. Tās dalībnieces ir Latvijas Republikas pašvaldības.

Biedrības darbības mērķis, saskaņā ar tās statūtiem, ir veicināt jauniešu un sabiedrības intereses par tehniskām un eksaktām zinātnēm; veicināt jaunatnes interesi par uzņēmējdarbību savā reģionā (novadā); veicināt sadarbību starp uzņēmējiem un izglītības iestādēm. Biedrībai ir liela pieredze citās pašvaldībās – Cēsīs, Lielvārdē analogu centru izveidē un darbībā.

Izskatot Biedrības 2015.gada 17.februāra vēstulē izteikto priekšlikumu par iestāšanos biedrībā, veidojot reģionālo zinātnes centru Daugavpilī, Daugavpils pilsētas dome (turpmāk – Dome) 2015.gada 26.februārī pieņēma lēmumu Nr.68 “Par dalību biedrībā” un nolēma iestāties Biedrībā.

Centra izveide veicinātu jauniešu un sabiedrības intereses par tehniskām un eksaktām zinātnēm, interesi par uzņēmējdarbību Latgales reģionā, sadarbību starp uzņēmējiem un izglītības iestādēm, motivētu jauniešus izvēlēties sev atbilstošākos izglītības un karjeras virzienus, sniegtu informāciju par jauniešu iespējām pēc iespējas plašākam jauniešu lokam, kā arī ar dažādu projektu, pasākumu un neformālu apmācību palīdzību iedrošināt jauniešus būt patstāvīgiem, uzņemties atbildību, attīstīt iniciatīvu un palielināt savu konkurētspēju labākas izglītības iegūšanai un darba tirgū.

Ņemot vērā Biedrības līdzšinējo pieredzi līdzīgu centru izveidošanā un pamatojoties uz likuma „Par pašvaldībām” 7.panta otro daļu, 15.panta pirmās daļas 4.punktu, 5.punktu, 10.punktu, 15.panta ceturto daļu, 21.panta pirmās daļas 23.punktu, Jaunatnes likuma 5.panta otrās daļas 4.punktu, 8.panta trešo daļu, Valsts pārvaldes iekārtas likuma 40.panta pirmo un otro daļu, 41.panta pirmo daļu, 43.panta otro daļu, 43.1 panta pirmo daļu, Jaunatnes likuma 5.panta otrās daļas 4.punktu, 8.panta trešo daļu, atklāti balsojot: PAR – 14 (V.Bojarūns, A.Broks, J.Carevs, J.Dukšinskis, P.Dzalbe, A.Gržibovskis, R.Joksts, J.Lāčplēsis, A.Nikolajevs, N.Petrova, D.Rodionovs, A.Samarins, R.Strode, J.Zaicevs), PRET – nav, ATTURAS – nav, **Daugavpils pilsētas dome nolemj:**

1. Izveidot jauniešu Zinātkāres centru „Zili Brīnumi” un noslēgt deleģēšanas līgumu ar Biedrību “Vidzemes inovāciju un uzņēmējdarbības centrs”, reģistrācijas Nr.400081694022, juridiskā adrese: Jāņa Poruka iela 8, Cēsis, Cēsu novads.
2. Pilnvarot Daugavpils pilsētas domes priekšsēdētāju Jāni Lāčplēsi parakstīt deleģēšanas līgumu.

Domes priekšsēdētājs *(personiskais paraksts)* J.Lāčplēsis